**Inovativno poučevanje geografije za spodbujanje kompetenčnega učenja**

V prispevku bosta obravnavana pomen in vloga aktivnih učnih metod in oblik, igrifikacije ter pripovedništva pri poučevanju geografskih vsebin. V prvem delu prispevka bo za primer poučevanja migracij in slovenskega izseljenstva predstavljena namizna igra Prečkanje meja, s pomočjo katere učenci in dijaki usvajajo terminologijo, ki je povezana z migracijami in se obenem preko igre vlog postavijo v vlogo migranta – izseljenca in priseljenca. Kot učilo, ki je primerno za medpredmetno povezovanje znanja, bo predstavljena knjiga Zgodbe – velikokrat izrečene, a nikoli napisane zgodbe ljudi slovenskih korenin iz ZDA, Kanade, Avstralije in Nove Zelandije, kjer so zbrane resnične doživete življenjske zgodbe predstavnikov slovenske diaspore iz omenjenih držav. Preko resničnih življenjskih zgodb se učenci in dijaki učijo o migracijah in slovenskem izseljenstvu. Obe učili, tako namizna igra kot knjiga življenjskih zgodb, sta avtorski in ponujata drugačno – medpredmetno, motivacijsko in inovativno učenje ter poučevanje izpostavljenih učnih vsebin. V drugem delu prispevka pa bo predstavljena aktivnost Gremo peš!, ki je v šolskih letih 2019-2021 privabila k sodelovanju več kot 63.600 učencev v Sloveniji. Preko aktivnosti, ki so vključevale tudi igrifikacijo, so se učenci učili in vzgajali v smeri trajnostne mobilnosti. Raziskava je pokazala, da lahko z učinkovitim izobraževanjem, ki vključuje elemente igrifikacije v sklopu formalnega sistema vzgoje in izobraževanja, vplivamo na spremembo potovalnih navad učencev. Prispevek bo prikazal možnosti in priložnosti inovativnega poučevanja izbranih geografskih vsebin, s čimer lahko spodbujamo kompetenčno učenje mladih in jih vzgajamo v odgovorne državljane.